府西池北新葺水齋即事招賓偶題十六韻
作者：白居易
朝代：唐

paragraphs: 繚繞府西面，潺湲池北頭。
鑿開明月峽，決破白蘋洲。
清淺漪瀾急，夤緣浦嶼幽。
直衝行徑斷，平入臥齋流。
石疊青稜玉，波翻白片鷗。
噴時千點雨，澄處一泓油。
絕境應難別，同心豈易求。
少逢人愛翫，多是我淹留。
夾岸鋪長簟，當軒泊小舟。
枕前看鶴浴，牀下見魚遊。
洞戶斜開扇，疎簾半上鉤。
紫浮萍泛泛，碧亞竹修修。
讀罷書仍展，碁終局未收。
午茶能散睡，卯酒善銷愁。
簷雨晚初霽，窗風涼欲休。
誰能伴老尹，時復一閑遊。